Il-bieraħ il-gazzetti online kellhom storja komuni. F'riċerka li saret bejn akkademiċi mill-Universita' ta' Portsmouth flimkien ma akkademiċi md-Dipartiment tal-Ġografija tal-Universita' ta' Malta ikkonkludew li fil-passat imbiegħed Malta kienet soġġetta għall-effett ta' tsunami, riżultat ta' terrimoti li seħħew madwarna. Mewġ ta' mhux inqas minn 4 metri għoli jidher li ħalla effett f'żoni sa 20 metru il-fuq mil-livell tal-baħar. Mewġ b'veloċita' ikbar minn 30 kilometru fis-siegħa ikaxkar kull ma jsib quddiemu. Jidher li r-riċerka indikat il-kosta li tħares lejn il-grigal (North-East) bħala li l-iktar li kienet effettwata: mill-Aħrax tal-Mellieħa sa Marsakala u possibilment Marsaxlokk u Birżebbuga ukoll. Għawdex hemm Marsalforn, Issa l-kosta ta' Malta b'faċċata tħares lejn il-grigal hi l-iktar populata, bil-bini jasal kważi sal-baħar. Hi ukoll iż-żona li fiħa l-parti l-kbira tal-infrastruttura turistika kif ukoll il-power station ta' Delimara. Li Malta hi esposta għal dan il-periklu naturali mhux xi ħaġa li nafuha illum. Imma li illum hemm dan l-istudju konkluż forsi jkun hemm ftit min jiftaħ għajnejh dwar il-ħtieġa li nifhmu illi d-Dipartiment għall-Protezzjoni Ċivili jeħtieġ iktar riżorsi u nies imħarrġa biex il-pajjiż ikunu ippreparat għal dan il-periklu naturali. Periklu li jista' jkun fuqna fil-qrib, u jista' jkun fuqna fil-bogħod. M'hu magħruf minn ħadd il-meta. Imma jiġi meta jiġi, bħala pajjiż s'issa m'aħniex ippreparati. Ara ukoll fuq dan il-blog Malta u l-iżbroff tal-vulkan Marsilii